  Анжелика Тихонова корреспондент Туэ сӥзьыл «Калашниковлэн кубокез» ӵошатсконъёс Можгаысь выль йӧ дворецын ортчыны быгатозы. Туннэ нуналлы арена 95 процентлы дась ини. Удмуртилэн тӧроез Александр Бречалов 14-тӥ куартолэзе Можгаын но Можга ёросын ужъя пумиськонъёсыз улсын йӧ дворецез пуктон ужъёсын тодматскиз, ивортэ элькун тӧролэн но кивалтэтлэн пресс-службазы. Али юртын пушсэ тупатъяло, йӧ бусыез котырто, трибунаос пукто, залъёсын пу выжъёс, вӧлдэтъёс лэсьто. Дворецез пуктон ужъёс чакламлэсь ӧжыт беромизы ке но, кызьы пусйиз Александр Бречалов, лэсьтӥськонэз туэ ик йылпумъян но объектэз усьтон понна элькун ваньзэ лэсьтӥз. Коньдон висъянэн огдырлы шугъяськонъёс вань. Кунамы астэ ачид нимаз висъян режим но сюбегатон ужрадъёс пыртэмен валче объектэз пуктыны коньдон висъясь компанилэн шуг-секытъёсыз кылдӥзы. Но ми кенешиськом но туэ гужем объектэз йылаз-пумаз вуттом шуыса оскиськом. Нош сӥзьыл отын бадӟым ужрад ортчытом, кылсярысь, пинал хоккеистъёсмылы туж ярам «Калашниковлэсь кубоксэ» Александр Бречалов, Удмуртилэн тӧроезОбъектлэн огъя дуныз 356 миллион 600 сюрс манет луэ. Элькунамы со выллем спортъя огъетъёс ӧвӧл ни. Йӧ ареналэн трибунаосаз 400-озь адями тэроз. Юртын хоккеен но йӧ вылын мукет спорт амалъёсын вырозы. Карын но ёросын улӥсьёслы 26х56 метр быдӟалаем йӧ, сцена, тренажёръёсын зал, пӧртэм спорт амалъёсын вырыны 300 учкисьлы интыосын зал усьтозы. «Можга» йӧ арена спортъя огъетъёс азе пуктӥськись вань туала куронъёсъя лэсьтэмын но карын но ёросын улӥсьёслы пӧртэм спорт амалъёсын вырыны инъето спорт огъет луоз. Ватсалом, ужъюртэз «САФМАР» ӟечлэсьтон фондлэн но солэн кивалтӥсезлэн Михаил Гуцериевлэн юрттэмзылы луыса пуктӥзы. «САФМАР» ӟечлэсьтон фонд но Удмуртилэн кивалтэтэз 2018-2020 аръёсы нылпи хоккеез азинтон сярысь тупанкыл гожтӥзы. Соя куинь ар ӵоже элькунамы фондлэн коньдонэныз 11 хоккей площадкаос пуктыны чакламын. Тужгес бадӟымез ӵектос – Можгаын. Со сяна, 2020-тӥ арын эшшо куинь хоккей площадка лэсьтыны кулэ – Эграын, Шаркан ёросысь Мувырын но Балезино ёросысь Кестымын. Тодэ вайытом, Удмуртиысь куинь ёросъёсысь школаос нылпи хоккеез азинтыны грантъёс басьтозы. Тегъёс: Спорт Можга Удмуртия йӧдворец лэсьтськон АлександрБречалов  